पाएं अपने शहर की ताज़ा ख़बरें और फ्री ई-पेपरडाउनलोड करें
भोपाल। मिसरोद के प्राथमिक स्वास्थ्य केंद्र के रजिस्टर में दर्ज सौ मरीजों का ब्लड प्रेशर (बीपी) 120/80, यानि सब कुछ सामान्य। सरकारी अस्पतालों में मरीजों का रिकार्ड ऐसे ही मेंटेन हो रहा है। बुधवार को जब प्रमुख सचिव स्वास्थ्य प्रवीर कृष्ण ने यहां हेल्थ रजिस्टर चैक किया तो दंग रह गए। उन्होंने तुरंत एक आशा कार्यकर्ता को बुलाकर उससे इस बारे में जानकारी ली तो पता चला कि उसे ब्लड प्रेशर चैक करना नहीं आता। इसके बाद प्रमुख सचिव ने भोपाल में आशा कार्यकर्ताओं को ट्रेनिंग देनी वाली संस्था का अनुबंध निरस्त कर दिया।
स्वास्थ्य विभाग के अधिकारियों ने जेपी अस्पताल, सामुदायिक स्वास्थ्य केंद्र कोलार, काटजू अस्पताल, सिविल अस्पताल बैरागढ़, सामुदायिक स्वास्थ्य केंद्र बैरसिया, प्राथमिक स्वास्थ्य केंद्र मिसरोद व सामुदायिक स्वास्थ्य केंद्र बैरसिया का निरीक्षण किया। सभी में कमोबेश एक जैसे हालात देखने को मिले। वार्ड में गंदगी, ऑपरेशन थिएटर में जंग लगे उपकरण। अस्पताल के गेट पर ऑटो से आ रहीं प्रसूताएं। लैब में जांच का काम बंद। अव्यवस्थाओं से नाराज प्रमुख सचिव ने शाम को कलेक्टोरेट में सभी डॉक्टरों की मीटिंग बुलाकर स्वास्थ्य सेवाएं 10 जुलाई तक सुधारने की हिदायत दी।
निरीक्षण के दौरान सबसे ज्यादा खराब स्थिति मिसरोद, काटजू और जेपी अस्पताल में देखने को मिली। जेपी अस्पताल में गेट से लेकर वार्ड तक हर जगह गंदगी मिली। मेटरनिटी वार्ड, शिशु रोग वार्ड और ओपीडी ब्लॉक की दीवारों से पानी टपकता मिला। लैब में मरीजों की जांच के लिए लाया गया नया बाइल सेपरेटर खराब मिला। यही स्थिति प्राथमिक स्वास्थ्य केंद्र मिसरोद में देखने को मिली।
28 के स्थान पर हो रही ८ जांच : सरकार ने सामुदायिक स्वास्थ्य केंद्रों की लैब में 28 प्रकार की पैथालॉजी जांचें मुफ्त में करने की व्यवस्था दी है, परंतु अस्पताल में जांच केवल आठ की हो रही है। 20 प्रकार की जांचें, मरीजों को प्राइवेट लैबों में कराना पड़ रही हैं। यह खुलासा अस्पताल के निरीक्षण के बाद एनआरएचएम की मिशन डायरेक्टर एम.गीता ने अपनी रिपोर्ट में किया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn